SKRIFTLIG FORESPØRGSEL P-0192/02

af Giuseppe Pisicchio (PPE-DE) til Kommissionen

(30. januar 2002)

Om: Særlig støtte til det italienske landbrug

De usædvanlige klimatiske forhold under den lange og endnu ikke afsluttede vinter 2001/2002 og den usædvanlige og langvarige kombination af tørke og frost har i Mellem- og Sydeuropa og især i Italien givet anledning til foruroligende tilstande.

Disse foruroligende tilstande har udviklet sig til en ren og skær nødsituation, for så vidt angår en række efterårs- og vinterprodukter inden for landbrugssektoren, som især i det sydlige Italien er vigtige afgrøder i primærsektoren.

Man har beregnet, at der i Puglia, som er en af de hårdest ramte regioner, har fundet en kraftig nedgang sted i produktionen af frugt og grøntsager på mellem 20 % og 60 %, medens der for hvede og artiskokker, som er vigtige afgrøder i dette område, har været en nedgang på helt op til 80 % med et anslået tab på mindst 100 mio. EUR.

Den kraftige produktionsnedgang har medført fuldstændig uholdbare prisstigninger med så kraftige inflatoriske indvirkninger, at det har vakt bekymring selv hos de retslige myndigheder.

Mener Kommissionen ikke på baggrund af ovenstående, at den bør gribe ind og yde særlig støtte som følge af de meget alvorlige omstændigheder i den nødsituation, der er opstået i landbrugssektoren i EU, idet denne sektor som følge af produktionens karakter er udsat for klimatiske risici, som der ikke er taget højde for i den gældende europæiske lovgivning?

Svar afgivet på Kommissionens vegne af Franz Fischler

(20. februar 2002)

Kommissionen har endnu ikke modtaget informationer fra officielt hold om følgerne af de usædvanlige klimatiske forhold, som Italien har været udsat for.

I betragtning af skadernes omfang giver de nugældende EU-bestemmelser mulighed for at intervenere og yde specifik støtte samfinansieret af Den Europæiske Udviklings- og Garantifond for Landbruget (EUGFL) med henblik på genoprettelse af det landbrugspotentiel, som er blevet ødelagt af de klimatiske forhold, der kan sidestilles med naturkatastrofer.

Som led i planerne for udvikling af landdistrikter for regioner uden for mål 1 og de operationelle programmer for de italienske regioner har Kommissionen mulighed for at indføre foranstaltninger med henblik på genopretning af produktionspotentiel, som er blevet ødelagt af naturkatastrofer, og for at indføre passende præventive foranstaltninger i overensstemmelse med artikel 33, stk. 12, i Rådets forordning (EF) nr. 1257/1999 af 17. maj 1999 om støtte fra EUGFL til udviklingen af landdistrikter og om ændring og ophævelse af visse forordninger(1). I øvrigt har visse italienske regioner allerede indbygget denne mulighed i deres programmer for at kunne råde bod på skader, der tidligere er blevet forårsaget af forskellige naturkatastrofer.

Inden for rammerne af de gældende finansielle og lovgivningsmæssige rammer er Kommissionen villig til at se på eventuelle forslag fra de italienske myndigheder.

EUGFL's interventioner kan imidlertid kun dække investeringerne vedrørende produktionspotentiellet og ikke indkomsttabene. På dette punkt kan der eventuelt ydes national støtte efter Kommissionens godkendelse i henhold til EF-traktatens artikel 87 og 88 om statsstøtte.

(1) EFT L 160 af 26.6.1999.